Eskom-voorsitter bedankFoto: GCIS Zola Tsotsi, Eskom se voorsitter, het Dinsdag bedank. Khulu Phasiwe, woordvoerder van Eskom, het gesê dit het “oornag” gebeur en het gevolg ná ŉ voorlegging wat hy aan die direksie gelewer het. Tsotsi het aangevoer dat hy meen sy bedanking is in belang van die maatskappy en die land sodat die direksie al hul aandag kan fokus op die oplossing van die maatskappy se probleme. Ben Ngubane is intussen aangestel as waarnemende voorsitter. Dit het Sondag aan die lig gekom dat Tsotsi Lynn Brown, minister van openbare ondernemings, beskuldig het dat sy toutjies getrek het om hom uit die maatskappy se direksie te verwyder. Volgens ŉ berig in die Sunday Independent beweer Tsotsi dat Brown gereeld met “drie of vier geskorsde senior Eskom-bestuurders” vergader het. Hy het aan die koerant gesê dat dit duidelik was dat Brown hom nooit daar wou gehad het nie. Tsotsi het bygevoeg dat Brown direk met die kommersiële- en operasionele besluitnemingsprosesse van Eskom inmeng. Brown het hierdie bewerings ontken. Tsotsi het Maandagaand voor die direksie verskyn oor bewerings van misdrywe wat oneerlikheid insluit. Sy bedanking volg ná die onlangse skorsing van Tshediso Matona, Eskom se uitvoerende hoof. Matona is op 11 Maart geskors nadat hy geweier het om as uitvoerende hoof terug te tree sodat die raad ŉ ondersoek van stapel kan stuur oor die krisis by Eskom.